## Program pomoćničkog ispita za zanimanje graditelj drvenih brodova

### NN 12/2010 (25.1.2010.), Program pomoćničkog ispita za zanimanje graditelj drvenih brodova

MINISTARSTVO GOSPODARSTVA, RADA I PODUZETNIŠTVA

264

Na temelju članka 47. stavka 4. Zakona o obrtu (»Narodne novine« br. 77/93, 90/96, 102/98, 64/01, 71/01, 49/03 – pročišćeni tekst, 68/07 i 79/07), ministar gospodarstva, rada i poduzetništva, nakon prethodno pribavljena mišljenja Hrvatske obrtničke komore, donosi

PROGRAM POMOĆNIČKOG ISPITA

za zanimanje

GRADITELJ DRVENIH BRODOVA

1. CILJ

− provjera neophodnih vještina, znanja i sposobnosti za kvalificirano obavljanje profesionalne djelatnosti zanimanja graditelj drvenih brodova u svijetu rada koji je podložan promjenama

− provjera kompetencija neophodnih za cjeloživotno učenje i napredovanje u struci kao i život u građanskom društvu.

2. OBLIK I SADRŽAJ ISPITA

Pomoćnički ispit sastoji se od praktičnog i stručno-teorijskog dijela.

Na praktičnom dijelu ispita provjeravaju se stručne kompetencije neophodne za obavljanje poslova i radnih zadaća u zanimanju.

Na stručno-teorijskom dijelu provjeravaju se znanja stečena tijekom obrazovnog procesa ili procesa informalnog učenja, a u skladu s nastavnim planom i programom za zanimanje graditelj drvenih brodova.

2.1. PRAKTIČNI DIO ISPITA

Praktični dio ispita sastoji se od praktičnog uratka i/ili radne probe.

2.1.1. Zadaje se jedan praktični uradak. Prije početka rada naučnik mora izraditi pisanu pripremu rada kojom se, ako je prihvaćena od strane ispitne komisije, može služiti pri radu.

Primjeri praktičnih uradaka:

|  |  |
| --- | --- |
| Vrsta uratka | Opis uratka  (očekivane praktične stručne kompetencije) |
| Izrada i montaža dijela brodske palube | Utvrditi redoslijed postupaka izrade određenog dijela brodske palube.  Odabrati potreban materijal za izradu i navesti njegova svojstva i namjenu.  Odabrati i pripremiti potrebne alate, strojeve i uređaje prema utvrđenom radnom postupku te izraditi i montirati dijelove brodske palube.  Kod izrade uratka pridržavati se propisanih mjera zaštite na radu te racionalno koristiti energiju, vrijeme i materijale. |
| Izrada i montaža rebara, iz tri ili pet dijelova ili lameliranog rebra | Navesti redoslijed postupaka izrade rebara.  Odabrati potreban materijal za izradu prema svojstvima i namjeni.  Odabrati i pripremiti potrebne alate, strojeve i uređaje prema utvrđenom radnom postupku te izraditi i sastaviti dijelove i montirati rebra. |
| Izrada i montaža dijela oplate | Utvrditi redoslijed postupaka izrade određenog dijela oplate (odabir materijala i alata, zacrtavanje, izrada i montaža platice).  Navesti naziv vrste oplate (karvel-dodirna, klinker-preklopna, strip-letvičasta, dvostruka dijagonalna, hladno lijepljena i oplata od FP).  Odabrati potreban materijal za izradu prema svojstvima i namjeni.  Odabrati i pripremiti potrebne alate, strojeve i uređaje prema utvrđenom radnom postupku te izraditi i montirati dijelove oplate. |
| Izrada kormila | Opisati redoslijed postupaka izrade kormila, odabrati potreban materijal za izradu prema svojstvima i namjeni, zatim odabrati i pripremiti potrebne alate, strojeve i uređaje prema utvrđenom radnom postupku te izraditi kormilo. |
| Izrada i montaža brodske linice | Objasniti redoslijed postupaka izrade brodske linice, odabrati potreban materijal za izradu prema svojstvima i namjeni, zatim odabrati i pripremiti potrebne alate, strojeve i uređaje prema utvrđenom radnom postupku te izraditi i montirati linicu. |
| Izrada portele i pokaporte | Objasniti redoslijed postupaka izrade portele ili pokaporte, namjenu i mjesto uporabe, odabrati potreban materijal za izradu prema svojstvima i namjeni, zatim odabrati i pripremiti potrebne alate, strojeve i uređaje prema utvrđenom radnom postupku te izraditi i montirati portelu ili pokaportu. |
| Izrada kućice | Navesti redoslijed postupaka izrade kućice, odabrati potreban materijal za izradu prema svojstvima i namjeni, zatim odabrati i pripremiti potrebne alate, strojeve i uređaje prema utvrđenom radnom postupku te izraditi i sastaviti dijelove kućice. |
| Izrada grotla | Utvrditi redoslijed postupaka izrade grotla, odabrati potreban materijal za izradu prema svojstvima i namjeni, zatim odabrati i pripremiti potrebne alate, strojeve i uređaje prema utvrđenom radnom postupku te izraditi grotlo. |
| Izrada jedrilja-snasti | Opisati redoslijed postupaka izrade jedrilja, odabrati potreban materijal za izradu prema svojstvima i namjeni, zatim odabrati i pripremiti potrebne alate, strojeve i uređaje prema utvrđenom radnom postupku te izraditi i montirati jedrilja. |
| Izrada vesla | Isplanirati redoslijed postupaka izrade vesla, odabrati potreban materijal za izradu prema svojstvima i namjeni, zatim odabrati i pripremiti potrebne alate, strojeve i uređaje prema utvrđenom radnom postupku te izraditi i montirati veslo. |
| Izrada pramčane statve | Navesti redoslijed postupaka izrade statve, odabrati potreban materijal za izradu prema svojstvima i namjeni, zatim odabrati i pripremiti potrebne alate, strojeve i uređaje prema utvrđenom radnom postupku te izraditi i sastaviti dijelove statve. |
| Izrada brodskog namještaja (ormar, polica, ormar za pojaseve, stol) | Opisati redoslijed postupaka izrade brodskog namještaja, odabrati potreban materijal za izradu prema svojstvima i namjeni, zatim odabrati i pripremiti potrebne alate, strojeve i uređaje prema utvrđenom radnom postupku te izraditi i sastaviti elemente namještaja. |
| Ugradba prozora | Ugraditi prozor s mogućnošću otvaranja. |

2.1.2. Uz praktični uradak naučniku se zadaju i radne probe (najviše 3).

Probe koje se zadaju moraju biti iz različitih područja zanimanja.

|  |  |
| --- | --- |
| Vrsta radne probe | Opis radne probe  (očekivane praktične stručne kompetencije) |
| Strojna obrada elemenata broda | Pripremiti potrebne strojeve za izradu i/ili obradu elementa broda.  Obraditi pojedine elemente broda blanjanjem, piljenjem, glodanjem ili obradom na gateru.  – npr. glodanjem-izrada profila kobilice i izrada profila elemenata kod strip-oplate |
| Obrada ručnim električnim i/ili pneumatskim alatom | Odabrati odgovarajući alat i obraditi elemente broda ručnim električnim i pneumatskim alatima.  – npr. zacrtavanje po šabloni i piljenje po zacrtu – rebro |
| Obrada drvnih elemenata broda ručnim alatima | Odabrati i pripremiti ručni alat koji je potreban za piljenje, blanjanje, dubljenje, bušenje, zakivanje, izradu spojeva ili sklopova lijepljenjem i slično.  Upotrijebiti odgovarajući alat za određenu obradu.  – npr. izrada spojeva i spajanje rebra iz tri dijela |
| Izrada šablona i kontura | Odabrati i pripremiti alat i pribor za izradu šablona i kontura te izraditi potrebne šablone i konture.  – npr. izrada šablona za rebrenicu |
| Trasiranje u naravnoj veličini | Odabrati i pripremiti alate i pribor za trasiranje (vrpce, letvice i optičke uređaje).  Prenijeti dimenzije s crteža s umanjenim mjerilom na pod trasirnice.  Provjeriti ispravnost postupka. |
| Demontaža i raskidanje dijelova drvenog broda kao priprema za popravak | Odabrati i pripremiti alat za demontažu, skidanje dotrajalih i oštećenih dijelova broda, skidanje okova, čavli, zakovica te čišćenje od kučine i smole.  Odabrati i pripremiti alat za izradu šablone za krojenje dijelova broda za popravak.  Izraditi potrebnu šablonu.  – npr. skidanje dotrajale platice, izrada nove i montaža |
| Bojanje i zaštita, nadvodni i/ili podvodni dio broda | Pripremiti odgovarajući alat, pribor i uređaje za bojanje.  Odrediti vrstu boje i zaštitnih premaza za nadvodni i/ili podvodni dio broda.  Bojati i zaštititi trup broda, skladište ili tankove. |
| Porinuće broda | Izabrati vrstu porinuća i pripremiti odgovarajuću opremu. Odrediti tehniku spuštanja broda.  Izraditi i namjestiti saonice, saonike i ležajeve.  Namjestiti poklade te spustiti i izvući brod.  Navesti načine kočenja brodova nakon porinuća (npr. sidra, lanci, ravne pregrade ispred krme i debeli konopci sa uvojcima). |

2.2. STRUČNO-TEORIJSKI DIO ISPITA

Stručno-teorijski dio ispita obuhvaća provjeru stručnih znanja propisanih nastavnim planom i programom za teorijski dio naukovanja, koja su neophodna za obavljanje praktičnih postupaka u zanimanju graditelj drvenih brodova.

|  |  |
| --- | --- |
| Nastavna područja | Očekivani ishodi učenja |
| Oblikovanje teksta | Stručno-teorijski dio ispita naučnik dijelom rješava pomoću računala. |
| Matematika u struci, proračuni | Koristiti osnovne računske operacije za rješavanje praktičnih primjera iz struke.  Izračunati:  – pravu dužinu brodskog elementa prije savijanja,  – opseg i površinu geometrijskih likova,  – oplošje, obujam i masu geometrijskih tijela,  – kut nagiba za porinuće broda.  Riješiti matematičke zadatke vezane za stvarne situacije u radu graditelja drvenih brodova:  – izraditi specifikaciju materijala,  – izračunati cijenu izrade ili popravka,  – izračunati troškove poslovanja i kamate. |
| Tehnologija gradnje broda | Navesti faze gradnje broda.  Objasniti tehnološke postupke procesa mehaničke obrade (npr. kobilica, protukobilica, statve, rebra, sponje, hrptenica i poveze).  Navesti vrste oplate (unutarnje i vanjske).  Objasniti tehnološki postupak te navesti potrebne materijale i alate za šuperenje.  Opisati opremu navoza. |
| Prikazivanje i kotiranje geometrijskih likova i tijela | Klasificirati:  – elemente važne za izradu tehničkog crteža: vrste crteža, crta i mjerilo,  – ulogu norme u tehničkom crtanju,  – zadano mjerilo.  Objasniti pravila:  – prostornog prikazivanja,  – kotiranja,  – ortogonalnog projiciranja.  Crtati osnovne geometrijske konstrukcije.  Primijeniti zadana mjerila.  – npr. nacrtati detalj na temelju sklopnog crteža uz ispravno kotiranje i uz određeno mjerilo |
| Označavanje materijala i kvalitete obrade, tolerancije | Navesti i prepoznati:  – znakove kvalitete obrade,  – znakove tolerancije,  – oznake i prikaz presjeka,  – način označavanja materijala.  – npr. nacrtati presjek kobilice, označiti stupanj obrade i toleranciju te ispravno označiti materijal. |
| Statika krutog tijela | Riješiti jednostavne zadatke iz područja statike krutih tijela i ravnoteže punih jednostavnih nosača.  – npr. izračunati moment otpora oko x-x osi ukrepe pravokutnog poprečnog presjeka |
| Osnove brodogradnje | Nabrojiti:  – osnovne dijelove broda,  – osnovnu opremu broda,  – vrste i namjenu tradicionalnih hrvatskih drvenih brodova (falkuše, gajete, leuti, Condure, lađe, trabakul…). |
| Sušenje drva | Navesti:  – načine sušenja drva,  – prednosti i nedostatke prirodnog sušenja,  – načine slaganja,  – razloge sušenja. |
| Prešanje drva i savijanje drva | Nabrojiti i opisati:  – vrste preša (mehaničke, hidraulične, vruće i hladne),  – postupke kod pripreme drva za savijanje,  – oblike savijanja. |
| Furniranje | Objasniti:  – razloge oplemenjivanja furnirima (estetski, ekonomski i ekološki),  – greške kod furniranja,  – postupak oplemenjivanja furnirima,  – opasnosti pri radu s furnirima i mjere zaštite. |
| Konstrukcije broda | Navesti:  – nazive i položaj elemenata drvenog broda (okosnice trupa broda, strukture i zatvaranja),  – osnovnu opremu broda. |
| Materijali za gradnju broda | Prepoznati vrste drva prema teksturi i boji (osnovne) te navesti:  – podjelu piljene građe prema teksturi,  – podjelu piljene građe prema dimenzijama,  – vrste i primjenu furnira (plemeniti i slijepi),  – svojstva drva,  – greške drva,  – nedrvne materijale.  Opisati:  – pojam higroskopnosti drva,  – postupak dobivanja lameliranog drva. |
| Trasiranje | Navesti i opisati:  – metode trasiranja,  – pribor za trasiranje. |
| Osnove proizvodne tehnike | Komentirati:  – primjenu željeza i čelika u brodogradnji,  – primjenu obojenih metala i legura,  – nemetale i primjenu u brodogradnji,  – postupke obrade odvajanjem čestica,  – postupke obrade bez odvajanja čestica,  – osnovnu podjelu strojeva i uređaja. |

3. OCJENJIVAČKI LIST

Praktični dio ispita – bodovna lista

|  |  |  |
| --- | --- | --- |
| Radnje obavljene u okviru praktičnog dijela ispita | Broj bodova | |
| Mogući | Ostvareni |
| Priprema tehničko-tehnološke dokumentacije | 0 – 10 |  |
| Priprema radnog mjesta i urednost radnog prostora | 0 – 10 |  |
| Izbor radnih postupaka, strojeva, uređaja, alata i materijala | 0 – 10 |  |
| Izvođenje postupaka izrade zadanog uratka/radne probe | 0 – 20 |  |
| Način rukovanja mehaniziranim alatima | 0 – 10 |  |
| Redoslijed i ispravnost postupka u rukovanju ručnim alatima i uređajima | 0 – 10 |  |
| Racionalna uporaba energije i materijala | 0 – 20 |  |
| Kvaliteta i točnost izrade | 0 – 10 |  |
| Upotreba tehničko-tehnološke dokumentacije | 0 – 10 |  |
| Mjere zaštite na radu | 0 – 10 |  |
| Brzina i spretnost te vrijeme izrade uratka/radne probe | 0 – 10 |  |
| Završni izgled uratka | 0 – 10 |  |
| UKUPNO: | 0 – 140 |  |

Praktični dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 91% – 100% | Odličan (5) |
| 81% – 90% | Vrlo dobar (4) |
| 67% – 80% | Dobar (3) |
| 50% – 66% | Dovoljan (2) |
| 0% – 49% | Nedovoljan (1) |

Polaznici koji nisu uspješno položili praktični dio ispita upućuju se na ponovno polaganje pomoćničkog ispita u idućem ispitnom roku.

Stručno-teorijski dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 90% – 100% | Odličan (5) |
| 80% – 89% | Vrlo dobar (4) |
| 70% – 79% | Dobar (3) |
| 61% – 69% | Dovoljan (2) |
| 30% – 60% | Kandidat se upućuje na polaganje usmenog ispita |
| 0% – 29% | Nedovoljan (1) |

Konačna ocjena na pomoćničkom ispitu, u pravilu, određuje se kao aritmetička sredina ocjena postignutih na praktičnom i stručno-
-teorijskom dijelu ispita.

Ovaj Program stupa na snagu danom objave u »Narodnim novinama«.

Klasa: 080-01/08-01/252

Urbroj: 526-12-02/1-09-26

Zagreb, 25. studenoga 2009.

Ministar gospodarstva,
rada i poduzetništva
mr. sc. Đuro Popijač, v. r.

Ostalo, NN 12/2010-264